Den mørke nat forgangen er


Note
Teksten er moderniseret i forhold til den oprindelige udgave fra 1591.

Teksten
1.
 Den mørke nat forgangen er,
 og dagen oprinder så vide,
 nu skinner sol over mark og kær,
 de fugle de sjunge så blide.
 Gud give os lykke og gode råd,
 sin nådes lys os tilsende!

2.
 Gud være lovet i evighed,
 han denne nat tog os vare!
 Han lyse på os sin hellige fred
 og fri os af alskens fare!
 Gud give os lykke og gode råd,
 sin nådes lys os tilsende!

3.
 Om påskemorgen, den signede dag,
 Vorherre stod op af døde,
 det var os alle et godt behag,
 han frelste os derved af møde.
 Gud give os lykke og gode råd,
 sin nådes lys os tilsende!

4.
 Ræk os, o Jesus, din frelserhånd
 i dag og i alle stunde,
 udløs os alle af mørkets bånd,
 at ret vi dig tjene kunne!
 Gud give os lykke og gode råd,
 sin nådes lys os tilsende!

5.
 Da, hver gang dagen forgangen er,
 og natten til os fremskrider,
 vi dig vil prise, o herre kær,
 af hjertet til alle tider.
 Gud give os lykke og gode råd,
 sin nådes lys os tilsende!

1591
Salmer
Hans Christensen Sthen forfatter 
Thomas Laub komponist
August Winding komponist